ET Euroopa Liidu Teataja C 143/3

Ärakuulamise eest vastutava ametniku lõpparuanne (1)

Pidurisüsteemid

(AT.39920)

(2018/C 143/03)

22. septembril 2016 algatas komisjon nõukogu määruse (EÜ) nr 1/2003 (2) artikli 11 lõike 6 ja komisjoni määruse (EÜ) nr 773/2004 (3) artikli 2 lõike 1 kohase menetluse järgmise kolme ettevõtja suhtes: TRW, (4) Bosch (5) ja Continental (6) (edaspidi „pooled“).

Pärast määruse (EÜ) nr 773/2004 artikli 10a lõike 2 kohaselt kokkuleppe sõlmimiseks peetud arutelusid ja kokkuleppemenetluse ettepanekute saamist võttis komisjon 4. detsembril 2017 vastu vastuväited ja edastas need pooltele 5. detsembril 2017. Vastuväidete kohaselt osalesid pooled ELi toimimise lepingu artikli 101 ja Euroopa Majanduspiirkonna (EMP) lepingu artikli 53 ühes või mõlemas eraldiseisvas ja pidevas rikkumises seoses sõiduautode hüdropidurisüsteemi komponentide ja elektrooniliste pidurisüsteemide müügiga paljudele EMPs asuvatele autotootjatele.

Pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväited arvestavad nende kokkuleppe sõlmimise nõusoleku sisu.

Komisjoni otsuse eelnõus tõdeti, et pooled rikkusid ELi toimimise lepingu artiklit 101 ja EMP lepingu artiklit 53, osaledes ühes või mõlemas eraldiseisvas ja pidevas rikkumises, mis seisnes tundliku äriteabe vahetamises eesmärgiga vähendada konkurentsialast ebakindlust seoses sõiduautode hüdropidurisüsteemi komponentide ja elektrooniliste pidurisüsteemide müügiga paljudele EMPs asuvatele autotootjatele. Otsuse eelnõus tõdeti, et esimene rikkumine, mis seisnes hüdropidurisüsteemi komponentide müügis, algas 13. veebruaril 2007 ja kestis kuni 18. märtsini 2011, samas kui teine rikkumine, mis seisnes elektrooniliste pidurisüsteemide müügis, kestis 29. septembrist 2010 kuni 7. juulini 2011.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta oli pooltel võimalus seisukohti esitada. Leian, et nii see tõesti on.

Seoses sellega ja võttes arvesse asjaolu, et pooled ei ole esitanud mulle taotlusi ega kaebusi, (7) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 20. veebruar 2018 Joos STRAGIER

(1) Vastavalt Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT L 275, 20.10.2011, lk 29)) artiklitele 16 ja 17.

(2) Nõukogu 16. detsembri 2002. aasta määrus (EÜ) nr 1/2003 asutamislepingu artiklites 81 ja 82 sätestatud konkurentsieeskirjade rakendamise kohta (EÜT L 1, 4.1.2003, lk 1).

(3) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(4) ZF TRW Automotive Holdings Corp., TRW KFZ Ausrüstung GmbH ja Lucas Automotive GmbH (edaspidi koos „TRW“).

(5) Robert Bosch GmbH (edaspidi „Bosch“).

(6) Continental AG, Continental Teves AG & Co. oHG ja Continental Automotive GmbH (edaspidi koos „Continental“).

(7) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks vastavalt määruse (EÜ) nr 773/2004 artiklile 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.